18 : 47 07 Ноември 2020 От : Агенция Монитор ( 66497 ) Джо Байдън побеждава в Пенсилвания и събира необходимите за победа на президентските избори 270 гласа в 538 - членната Избирателна колегия , съобщиха BBC , CNN , Fox News и Associated Press . След четири дни напрегнато чакане бившият вицепрезидент на Барак Обама получава 273 електорски гласа и става 46 - ият президент на САЩ . Самият Байдън в Twitter се обяви за президент и призова американците да оставят разногласията и да се обединят . " За мен е чест и съм смирен от доверието , което американският народ оказа на мен и на избраната за вицепрезидент ( Камала ) Харис . Изправени пред безпрецедентни пречки , гласуваха рекорден брой американци " , заяви Байдън в Туитър . " С приключването на кампанията е време да оставим гнева и разпалената реторика зад гърба си и да се обединим като нация . Време е Америка да се обедини . И да се излекува " , добави той . В отделно съобщение в Twitter , Байдън обеща да бъде " президент на всички американци " . " Америка , за мен е чест , че ме избра да оглавя нашата велика държава . Работата пред нас ще бъде тежка , но ви обещавам следното : ще бъда Президент на всички американци - независимо дали сте гласували за мен или не " , написа той . За пръв път в историята си САЩ ще имат жена за вицепрезидент - 56 - годишната Камала Харис , която става и първата цветнокожа жена на този пост . „ В тези избори става дума за много повече от @ JoeBiden или мен . Става дума за душата на Америка и волята да се борим за нея . Предстои ни много работа . Нека започнем “ , написа Харис в Twitter . В Twitter веднага се появиха поздравления от световни лидери и топ - политици , сред тях премиерът на Великобритания Борис Джонсън , президентът на Франция Еманюел Макрон , ирландският премиер Михол Мартин , премиерът на Гърция Кириакос Мицотакис , канцлерът на Австрия Себастиан Курц , министърът на външните работи на Германия Хайко Маас , председателят на ЕК Урсула фон дер Лайен , канцлерът на Германия Ангела Меркел и много други . От своя страна Тръмп , който в същото време се бе отдал на любимото си занятие - да играе голф , заяви , че " тези избори далеч не са приключили " , предаде Ройтерс . " Всички знаем защо Джо Байдън се е втурнал да се представи невярно за победител и защо съюзниците му в медиите полагат толкова усилия да му помогнат : те не искат истината да излезе наяве . Простият факт е , че тези избори далеч не са приключили . Джо Байдън не е удостоверен за победител в никой щат , камо ли в силно оспорваните щати , където ще има задължително повторно преброяване на гласовете , или в щати , където предизборният ни щаб има валидни и легитимни законови оспорвания , които биха могли да определят окончателния победител . В Пенсилвания например нашите законни наблюдатели не получиха смислен достъп да следят процеса на преброяване . Законните гласове решават кой е президент , а не медиите " , се казва в изявление на Тръмп . " От понеделник нашият предизборен екип ще започне да отстоява в съда своята позиция , за да гарантира , че избирателните закони са напълно спазени и че законният победител получава поста . Американският народ има право на честни избори : това значи да се преброят всички законни бюлетини и да не се броят никакви незаконни бюлетини . Това е единственият начин да се гарантира , че обществеността има пълно доверие в нашите избори . Шокиращо е , че предизборният щаб на Байдън отказва да приеме този основен принцип и иска да се броят бюлетини , дори ако са фалшиви , подправени или пуснати от лица без избирателни права или починали хора " , се казва още в изявлението . В същото време адвокатът на Тръмп Руди Джулиани заяви , че резултатите от изборите в Пенсилвания ще бъдат оспорени . В американски градове започнаха улични веселия , след като водещи американски медии обявиха Джо Байдън за победител в президентските избори в САЩ , предадоха Ройтерс и ДПА . В Ню Йорк хората се веселят по улиците , танцуват , размахват американски знамена , надуват клаксони и удрят по тенджери . В столицата Вашингтон стотици души се стекоха пред Белия дом , танцувайки , пеейки и свирейки на музикални инструменти , а преминаващи коли надуваха клаксоните си . В далечината се чуват звуци на фойерверки . Силни викове на радост отекнаха в хотела , където са отседнали сътрудниците на Байдън . " Струваше си всяка минута " от чакането , каза един от тях . По улиците на Филаделфия хората празнуват под музикални съпроводи . В Атланта новината за изборната победа на Байдън беше посрещната с викове , радостни възгласи и фойерверки .